علی نظمی درگی‌ده‌کی فعالیتی ایله شعرده ده مهارت صاحیبی اولدوغونو ایثبات ائتدی. دئمک اولار کی، مؤوضو دایره‌سی اعتیباریله شاعیر، صابردن سئچیلمیردی. کؤهنه‌پرست حاجی‌لاری، کربلایی‌لاری، ایستیثمارچی‌لاری، عاوام، نادان والیدئین‌لری، خالقی آلدادان فالچی، جیندار و درویش‌لری، محمدعلی کیمی شاهلاری، خسیس و منفعت‌پرست  "‌میلت خادیم‌لری"نی،  "اینتللیگنت‌لری‌"  هجو ائدن شعرلرینده تامام صابر روحو واردیر. ج.محمدقولوزاده گؤستریر کی:  "‌ملا نصرالدین‌"ه یاراشان شیوه‌نین مزه لی‌لیگی و دوزلولوغوندا، مهارت و لطافتده صابره یاووق گلن و اونا عوض اولان – بیرینجی مشدی سیژیمقولو کئف‌سیز اولوبدور. " ایمضا آتیلماسا صابر ایله علی نظمی‌نین شعرلرینی بیری-بیریندن آییرماق چتین ایمیش.